Roberto Alomar

**Roberto Alomar Velázquez** (; ; lahir 5 Februari 1968) ialah bekas pemain besbol profesional dari Puerto Rico yang bermain sebagai penjaga tapak kedua (*second baseman*) dalam Major League Baseball (MLB) selama 17 musim. Beliau dianggap sebagai salah seorang pemain *second baseman* terhebat dalam sejarah besbol serta antara pemain terbaik pada zamannya. Sepanjang kerjayanya, Alomar telah dipilih sebanyak 12 kali ke dalam All-Star MLB dan memenangi 10 Anugerah Sarung Tangan Emas (Gold Glove Awards), menjadikan pemain *second baseman* paling banyak meraihnya. Selain itu, beliau juga memenangi empat Anugerah Silver Slugger atas kehebatannya dalam pukulan (*batting*).

Dalam kalangan pemain *second baseman*, Alomar menduduki tempat ketiga dalam jumlah permainan dimainkan (2,320), kelima dalam jumlah *[[stolen base]]* (474), keenam dalam penampilan di plat (10,400), ketujuh dalam jumlah double (504) dan bantuan (*assists*, 6,524), serta kelapan dalam jumlah pukulan (*hits*, 2,724), larian (*runs*, 1,508), giliran pukulan (*at-bats*, 9,073) dan jumlah permainan berganda (*double plays*, 1,407). Pada tahun 2011, beliau telah dipilih ke dalam Dewan Kemasyhuran Besbol Kebangsaan.

Anak kepada bekas pemain MLB, Sandy Alomar Sr., Roberto mengikut jejak langkah bapanya apabila menandatangani kontrak dengan pasukan San Diego Padres sebagai ejen bebas amatur pada tahun 1985. Beliau membuat penampilan sulung di liga utama tiga tahun kemudian dan segera dikenali sebagai pemain yang hebat dalam stolen base, memukul, dan bertahan. Pada tahun 1990, beliau terpilih sebagai All-Star buat kali pertama. Pada musim berikutnya, beliau telah dijual ke pasukan Toronto Blue Jays dan membantu pasukan tersebut mara ke Siri Kejuaraan Liga Amerika (ALCS) selama tiga tahun berturut-turut, serta dinamakan Pemain Terbaik (MVP) ALCS pada tahun 1992. Bersama Blue Jays, beliau memenangi dua kejuaraan Siri Dunia berturut-turut pada tahun 1992 dan 1993.

Selepas musim 1995, Alomar menandatangani kontrak bersama Baltimore Orioles dan membantu pasukan tersebut mara ke dua Siri Kejuaraan Liga. Pada tahun terakhirnya bersama Orioles (1998), beliau dinamakan MVP dalam Perlawanan All-Star. Alomar kemudian menyertai Cleveland Indians selama tiga musim dan menikmati prestasi terbaik dalam kerjayanya pada tahun 1999 dan 2001, di mana beliau membantu pasukannya ke playoff dan menjadi calon akhir untuk Anugerah MVP Liga Amerika. Di penghujung kerjayanya, beliau bermain untuk New York Mets, Arizona Diamondbacks dan Chicago White Sox sebelum bersara pada latihan musim bunga tahun 2005. Sebagai pemukul *[[switch hitter]]*, Alomar menamatkan kerjayanya dengan purata pukulan .300. Tidak lama selepas dilantik ke Dewan Kemasyhuran pada tahun 2011, pasukan Blue Jays telah menggantung jersi bernombor 12 miliknya sebagai penghormatan.

Namun begitu, pada tahun 2021, Alomar telah diharamkan daripada sebarang penglibatan dalam MLB selepas siasatan bebas mendapati beliau terlibat dalam salah laku seksual yang dilaporkan berlaku pada tahun 2014. Susulan pengharaman itu, Blue Jays turut menarik balik pengiktirafan beliau daripada "Level of Excellence" (Anugerah Kecemerlangan) dan menurunkan sepanduk jersi bernombor 12 di Rogers Centre. Nombor 12 kemudiannya telah diaktifkan semula dan digunakan oleh pemain Jordan Hicks pada tahun 2023. Alomar kekal sebagai satu-satunya individu dalam sejarah yang merupakan ahli Dewan Kemasyhuran Besbol dan juga senarai larangan kekal MLB pada masa yang sama.

## Pautan luar
*
*
*